b"\n_START_ARTICLE_\nBatalla de Nazar i Asarta\n_START_SECTION_\nAntecedents\n_START_PARAGRAPH_\nLa rebel\xc2\xb7li\xc3\xb3 va esclatar despr\xc3\xa9s de la convocat\xc3\xb2ria de les Corts el 20 de juny de 1833 quan el pretendent don Carles, refugiat a Portugal es va negar a jurar lleialtat a Maria Cristina de Borb\xc3\xb3-Dues Sic\xc3\xadlies i l'1 d'octubre, recolzat per Miquel I de Portugal va reclamar el seu dret al tron. _NEWLINE_A la pr\xc3\xa0ctica la rebel\xc2\xb7li\xc3\xb3, que no van tenir el suport de l'ex\xc3\xa8rcit va comen\xc3\xa7ar el dia 2 a Talavera de la Reina quan els voluntaris reialistes locals van proclamar a Carles rei d'Espanya iniciant una s\xc3\xa8rie d'insurreccions de guerrillers, ex militars i voluntaris, assumint en molts casos el control del govern municipal, en general amb poc \xc3\xa8xit, excepte al Pa\xc3\xads Basc, Navarra i Logronyo, per\xc3\xb2 sense arribar a controlar m\xc3\xa9s que per poc temps les ciutats d'aquests territoris, i la guerra comen\xc3\xa7\xc3\xa0 el 6 d'octubre quan el general Santos Ladron de Cegama va prendre Logronyo, passant a Navarra per unir-se amb els revoltats, sent capturat a la batalla de Los Arcos i afusellat als pocs dies, sent substitu\xc3\xaft al comandament per Francisco Iturralde, per\xc3\xb2 la pres\xc3\xa8ncia carlina qued\xc3\xa0 afeblida amb la campanya del liberal Pedro Sarsfield i la derrota de la columna carlina que intentava prendre Santander a la batalla de Vargas._NEWLINE_A Catalunya, la rebel\xc2\xb7li\xc3\xb3 de Josep Galceran a Prats de Llu\xc3\xa7an\xc3\xa8s el 5 d'octubre va ser sufocada pel capit\xc3\xa0 general Llauder. A Morella, Rafael Ram de Viu Pueyo va proclamar rei a Carles V el 13 de novembre, per\xc3\xb2 fou capturat i executat pels liberals despr\xc3\xa9s de la batalla de Calanda._NEWLINE_Tom\xc3\xa1s de Zumalac\xc3\xa1rregui va assumir el lideratge de la direcci\xc3\xb3 dels contingents navarresos el 15 de novembre, i de les tres prov\xc3\xadncies basques tres setmanes despr\xc3\xa9s, reactivant la rebel\xc2\xb7li\xc3\xb3 al nord, organitzant l'ex\xc3\xa8rcit carl\xc3\xad, unint els batallons d'\xc3\x80laba i Navarra i malgrat la manca de munici\xc3\xb3, els va fer entrar en combat._NEWLINE_Zumalac\xc3\xa1rregui, amb 3.000 homes en 7 batallons, es va dirigir a Asarta, a la vall de la Berrueza, on va esperar l'arribada de les tropes de Manuel Lorenzo, a qui s'havia unit el 26 de desembre la columna de Marcelino de Ora\xc3\xa1 provinent d'Arag\xc3\xb3.\n_START_SECTION_\nLa batalla\n_START_PARAGRAPH_\nMarcelino de Ora\xc3\xa1 va atacar el 29 de desembre en dues columnes sobre Nazar, provocant la retirada de la cavalleria carlina, uns 200 homes, i de la infanteria despr\xc3\xa9s de tres c\xc3\xa0rregues a la baioneta, mentre Manuel Lorenzo atacava Asarta, on era Tom\xc3\xa1s de Zumalac\xc3\xa1rregui, que va aguantar l'atac, per\xc3\xb2 quan van quedar-se sense munici\xc3\xb3 va ordenar la retirada.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEls carlins es van retirar a Campezo i els liberals a Pamplona. Tom\xc3\xa1s de Zumalac\xc3\xa1rregui, despr\xc3\xa9s de les vict\xc3\xb2ries d'Abartzuza i Alsasua va canviar la t\xc3\xa0ctica de guerrilla dispersa, pel control efectiu del medi rural i de les comunicacions, especialment dels passos del Pirineu navarr\xc3\xa8s."